- Russisk ubåt hadde atomvåpen om bord da den brant
Mannskapet på atomubåten Jekaterinburg så bort fra vanlig praksis og la ubåten i tørrdokk med våpen om bord, skriver Vlast i en artikkel med tittelen «Russland unngikk så vidt et nytt Tsjernobyl». - Vlast har fått bekreftet at våpnene var der under brannen, fra flere kilder i den russiske marinen og nordflåtekommandoen, skriver magasinet. BAKGRUNN: Brann på russisk atomubåt utenfor Murmansk Artikkelen har ingen sitater fra kildene og skriver at marinen pleier å fjerne våpnene før ubåtene legges i tørrdokk. Den russiske marinen har ikke kommentert saken. Det brøt ut brann i ubåten Jekaterinburg 29. desember da den lå i tørrdokk ved verftet Rosljakovo utenfor Murmansk. Det gikk over 20 timer før brannen var slukket. Russiske myndigheter forsikret da at det ikke hadde vært radioaktive utslipp fra Jekaterinburg, som befant seg om lag ti mil fra norskegrensa.
Den russiske atomubåten som brant i tørrdokk ved Murmansk i desember, hadde langtrekkende atomraketter om bord, ifølge et russisk nyhetsmagasin.